Zoyir Mirzayev: “Qashqadaryo aholisining 3 mingta gaz balloni va 6 ming tonna ko‘mirga ehtiyoji bor”

Qashqadaryo viloyatidagi mahallalarning 80 foizi suyultirilgan gazdan foydalanadi. Bu haqda 16-dekabr kuni Shavkat Mirziyoyev raisligida o‘tkazilgan videoselektor yig‘ilishda ma’lum qilindi.
“Daryo” muxbirining xabar qilishicha, yig‘ilishda soha mutasaddilari va viloyat hokimlarining hisobotlari tinglanib, mavjud muammolar bo‘yicha ko‘rsatma va topshiriqlar berildi.

 Zoyir Mirzayev
Tadbirda so‘zga chiqib, Prezidentga murojaat qilgan Qashqadaryo viloyati hokimi Zoyir Mirzayevning aytishicha, ayni paytda viloyat miqyosida 3 mingta gaz ballonga ehtiyoj mavjud.
“Viloyatdagi mahallalarning 80 foizi suyultirilgan gazdan foydalanadi. Kuz-qish mavsumida ushbu mahsulotga ham talab, tabiiyki, ortdi, sarfi tezlashdi. Suyultirilgan gaz yetkazish tizimimizni yo‘lga qo‘yib oldik. Lekin bizning hisob-kitobimizga ko‘ra, viloyat bo‘yicha yana 3 mingta gaz balloniga ehtiyojimiz bor.
“Aholiga ajratilgan mahalliy ko‘mirning 60 ming tonnasi hali egalariga yetkazib berilmasdan, omborlarda turibdi” – Shavkat Mirziyoyev
Bundan tashqari, 22 ming tonna ko‘mir tarqatdik, yana 4 ming tonna zaxiramiz mavjud. Ammo sovuq mavsum odatdagidan bir oy oldin boshlandi va katta qismi hali oldinda, ko‘p joylarimizda bir qarich qor. Shu bois viloyatimiz aholisiga yana 6 ming tonna ko‘mir zarur. Mazkur masalalarda yordam berishingizni so‘rayman”, — dedi Mirzayev.
Davlat rahbari Zoyir Mirzayev aytgan har ikki masala yechimi bo‘yicha mutasaddilarga topshiriq berdi hamda gaz ballonlarini 10 kun muddat ichida yetkazishni, viloyatni qo‘shimcha 6 ming tonna o‘rniga 10 ming tonna ko‘mir bilan ta’minlashni ta’kidladi.
 Shavkat Mirziyoyev gaz eksportini qisqartirib, aholi ehtiyojlarini qondirish bo‘yicha ko‘rsatma berganini ma’lum qildi 
Eslatib o‘tamiz, dekabr oyi boshida Buxoro va Qo‘rako‘l tumani va Andijon shahri aholisi gaz yo‘qligi sababli avtomobil yo‘llarini to‘sib qo‘ygan edi.